arnastofnun/IGC-2024 huggingface dataset:
Þjóðleikhúsið er dautt

Þjóðleikhúsið hefur látið öryggissveit á Selfossi ræna 50 tonnum af hrafntinnu, sjaldgæfum steini í Hrafntinnuskeri. Í skjóli nætur fóru menn úr björgunarsveitinni á Selfossi á sexhjólum til að ræna þessum steini, sem er aðeins til í sáralitlu magni hér á landi. Jafnframt ætlar Þjóðleikhúsið að ræna enn sjaldgæfara silfurbergi austur á fjörðum. Ráðamenn þess virðast telja hús sitt svo merkilegt, að það standi undir ofbeldi gegn náttúru landsins. Ég veit ekki, hvað aðrir segja, en frá og með þessum degi mun ég aldrei í Þjóðleikhúsið koma.
Draugurinn er laus

Jón Sigurðsson iðnaðarráðherra segir ríkisstjórnina ekki hafa með frekari orkuver til stóriðju að gera. Hún sé búin að hleypa draugnum lausum og nú sé málið í höndum gráðugra heimamanna, til dæmis á Húsavík og í Skagafirði, þar sem forustumenn Samfylkingarinnar á staðnum taki höndum saman við forustumenn ríkisstjórnarflokkanna um að semja beint við erlend fyrirtæki. Hann orðar þetta ekki svona, en þetta er meiningin í hans texta. Hann telur þetta ekki þeim aðila að kenna, sem sleppti draugnum lausum. Hvort fólkið í landinu kaupir hundalógík ráðherrans er svo önnur saga.
Svindlað á vottun

Keðjur stórmarkaða í Bretlandi eru sakaðar um að þrýsta á vottun lífrænna matvæla til að koma fleiri vörum gegnum nálaraugað. Skortur er á lífrænum vörum, því að sala á vottuðum matvælum eykst um 30% ár ári. Einkum pirrar það unnendur lífrænna matvæla, að eldisfiski var hleypt gegnum vottun, þótt sjálfgefið sé, að eldisfiskur er ekki vottunarbær. Hér þekkjast tilraunir Bændasamtakanna til að svindla búvöru upp á fólk á þeim forsendum, að þær séu “vistvænar” eða “sjálfbærar”, þótt ekki séu til neinir alþjóðastaðlar um slíkt. Ef farið er að svindla á lífrænni vottun, er ekki gott í efni.
Nató og EBE í stríð

Judy Dempsey fjallar í International Herald Tribune um ýfingar milli Atlantshafsbandalagsins og Evrópusambandsins í stríðsmálum. Bæði samtökin hafa heri á sínum vegum og herstöðvar víða um Evrópu. Atlantshafsbandalagið hefur einnig komið sér fyrir í Afganistan til að létta á Bandaríkjunum, sem hafa farið offari í heimsvaldastefnu. Mörg ríki vilja færa stríðsmál yfir á Evrópusambandið, því að stjórnvöld efast um bandalagið við stríðsæst Bandaríkin, en annars staðar halda menn tryggð við Nató. Um leið er þetta barátta milli sjálfstæðrar Evrópu og Evrópu sem þjóns Bandaríkjanna.
Refur beit kú

International Herald Tribune segir frá samstarfi nokkurra bandarískra háskóla við landvarnaráðuneyti Bandaríkjanna um hugbúnað, sem les efni í erlendum fjölmiðlum og mælir andstöðu þess við stefnu Bandaríkjanna. Hugbúnaðurinn fann hættulegan texta um, hvernig refur beit kú í Rúmeníu og eins konar uppljóstrun um, að Bandaríkin séu eina ríkið í heiminum, sem hafi beitt kjarnorkuvopnum. Það vita raunar allir án þess að hafa hugbúnað. En nú má loksins vænta þess, að maður verði númer, komist á blað vestan hafs.
Ekkert hveitibrauð

Af ráðherrunum nýtur Björn Bjarnason minnstrar hylli samkvæmt skoðanakönnun Gallups, 24%. Fast á hæla honum með 26% kemur hinn nýi formaður Framsóknar, Jón Sigurðsson, sem fær enga hveitibrauðsdaga í því embætti. Engir ráðherrar eru vinsælir, en á toppnum er Geir Haarde með 56% vinsældir. Tveir aðrir ráðherrar ná helmingi atkvæða, Þorgerður Katrín Gunnarsdóttir og Siv Friðleifsdóttir. Lélega útkomu fær Valgerður Sverrisdóttir, ráðherra orkuvera, með 27%. Enginn ráðherra getur verið ánægður með útkomu sína í könnuninni og sízt þeir Björn og Jón Sigurðsson.
Hvaða alfonsar?

Ég sá á vefnum frétt um, að vændiskonur leiti skjóls hjá Kvennaathvarfinu fyrir alfonsum sínum. Viðtal var við framkvæmdastýru athvarfsins um málið. Ég hefði viljað vita meira. Hverjir eru alfonsarnir, eru þeir innfæddir eða innfluttir? Hefur lögreglan haft afskipti af þeim eða eru þeir í náðinni eins og fíkniefnasalar? Er þetta kannski löglegur atvinnuvegur? Hvernig er að vera alfons, ég hefði viljað sjá viðtal við einn, eins og Blaðið birti fínt viðtal við geðsjúkling ofan af Akranesi, sem gumaði af 220 km hraða, sagðist bara hafa keyrt á þrisvar í ár og sagði sig vanta kraftmeiri bíl.
Hvaða hestaslys?

Ég sá á vefnum frétt um, að löggan í Árnessýslu hefði fengið tilkynningar um þrettán slys á hestamönnum um ótiltekinn tíma. Allt vantaði í fréttina. Ekki var nein tímastning á slysunum né samanburður í fjölda við jafnlengd fyrri ára. Ekki var nein sundurgreining á þeim. Voru þeir með hjálm, voru þeir fullir, voru þeir á þjóðvegi, fældust bara hestarnir eða hrösuðu? Það eru rosalega pirrandi fréttirnar, sem vekja fleiri spurningar en þær svara. Einhver rannsóknablaðamaður mætti finna út, hvernig þessi slys voru, svo að ég og aðrir geti lært af því.
Svona er lífið

Sjálfstæðisflokkurinn og Samfylkingin hafa 68% fylgi samanlagt samkvæmt nýjustu skoðanakönnun. Ef þeir mynda ríkisstjórn í vor eftir kosningar, verður sú stjórn fylgjandi vatnsorkuverum á kostnað náttúruverndar. Ingibjörg Sólrún Gísladóttir er alltaf fylgjandi vatnsorkuverum eftir kosningar, þótt hún sé andvíg þeim fyrir kosningar. Samfylkingin bauð helzta ábyrgðarmann Kárahnjúkavirkjunar fram til formanns í Samtökum sveitarfélaga. Næsta misserið mun Samfylkingin tala fagurt um náttúruna, en mun síðan skipta um gír eftir kosningar.
Upp og ofan

Strax var ég andvígur ríkisstjórn George W. Bush og Kárahnjúkavirkjun, en almenningsálitið kom löngu síðar. Lengur hef ég beðið eftir áliti fólks á Evrópusambandinu, sem ég hef lengi stutt, og á gegnsæju lýðræði, sem fólk óttast enn. Þannig hefur sumt gengið vel af mínum málum, annað staðið í stað. Verst þykir mér, að heilar stofnanir vinna gegn lýðræði, einkum Persónuvernd og héraðsdómstólar, sem skilja ekki, að skriffinnaveldi er annað en lýðræði. Aðeins algert gegnsæi getur fært okkur lýðræði, til dæmis gegnsæi í meðferð fjármuna í stjórnmálum og fyrirtækjum.
Flatur vaskur

Allir vilja lækka matarverð, flestir með því að lækka vask á mat eða fella hann niður. Það er röng aðferð. Vaskur á að vera jafn á allri vöru og þjónustu, líka mat. Alveg eins og tekjuskattur á að vera jafn á allri tekjuöflun, hvort sem hún stafar af vinnu eða fjármagni. Félagslegu réttlæti má sinna öðruvísi, svo sem ókeypis skólamat og ókeypis leikskóla. Þótt allir Íslendingar teldu, að lækka beri vask á mat eða fella hann niður, væri sú skoðun ekki réttari fyrir það. Félagslegur rétttrúnaður ræður ferð, af því að hann er öflugur, en alls ekki af því að hann sé réttur.
Óbreytt slysadeild

“Nei, það er svo skelfilega leiðinlegt”, sagði hún, þegar ég sagðist fara með hana á slysadeildina í Fossvogi. Þar var allt við það sama, haltir hoppuðu inn í þröngt sund til varnar starfsfólki gegn drykkjuboltum. Fólk ráfaði um á fjórðungi af Bráðavaktarhraða. Ein skildi ekki við sig kaffibollann. Fólk var tekið inn á sjötíu mínútna fresti, sem jafngildir 20 sjúklingum á sólarhring. Spítölsk sjónarmið réðu ferðinni, okkur var ekki sagt neitt, sjúklingar mega bíða endalaust. Hjón gáfust upp í röðinni, ætluðu að prófa í Kópavogi. Þjónusta varð svo góð, þegar hún komst í gang. Fronturinn er hins vegar ekki í lagi. Þarna vantar stjóra úr einkabransanum.
Taka líf sitt

Fjölmiðlar tönnlast á, að maður “tager sig eget liv” eða “takes his own life”. Á íslenzku heitir þetta að fremja sjálfsvíg. Það einkennilega við dansk-enska orðalagið er, að hver fjölmiðlungurinn étur það hugsunarlaust upp eftir öðrum, án nokkrar kjölfestu í íslenzkum stíl. Annað hvort er um að ræða lélega blaðamennsku eða þegnskap við félagslegan rétttrúnað, sem telur, að jafnan þurfi að koma upp nýjum hugtökum, ef hin fyrri eru talin verða meiðandi. Þannig má ekki lengur tala um heimilislaust fólk, heldur tala rétttrúaðir um húsnæðislaust fólk, sem er raunar annað hugtak.
Lélegir í stríði

Bandarískir bloggarar segja, að ríkisstjórn George W. Bush sé skipuð mönnum, sem dái stríð, séu lélegir í stríði og beini byssum sínum stundum hver að öðrum. Bók Woodward um afneitun Bush byggist meðal einkum á viðtölum við valdamikla menn, sem skjóta hver á annan og víkja sér undan ábyrgð á styrjöldum við fjarlæg ríki og hruni mannréttinda, sem hafa einkennt einstæðan valdaferil ríkisstjórnarinnar. En hún er hætt að hafa her hér á landi og það skiptir mestu. Við skulum lofa þau örlög kvölds og morgna. Enginn hefur gott af sambúð við ofbeldishneigt heimsveldi.
Biðjist afsökunar

Stjórnvöld skulda afsökunarbeiðni þeim heiðvirðu borgurum, sem á tímum kalda stríðsins sættu símahlerunum árum saman. Ekkert kom út úr hlerunum, enda var um venjulega borgara að ræða. Það er beinlínis dónalegt hjá Geir H. Haarde forsætisráðherra að þvaðra nú um öryggi ríkisins þá, sem aldrei var stefnt í hættu af þessu fólki. Miklu nær er fyrir hann að biðjast afsökunar fyrir hönd Bjarna Benediktssonar, þáverandi vænissýki-ráðherra, og fyrir hönd Sjálfstæðisflokksins, sem hafði forustu í þessum ofsóknum. Kjartan Ólafsson njósnari? Talið í alvöru.
Jón formaður ruglar

Ég er gáttaður á ruglinu í nýjum formanni Framsóknar, sem tönnlast á glærum slagorðum um Kárahnjúka. Við vitum, að orkuverðið er hálft Brazilíuverð, svo lágt, að ekki má nefna það. Við vitum, að enginn umhverfisskattur er lagður á orkuverðið. Og við vitum, að virkjunin nær ekki arðsemiskröfum íslenzkra fyrirtækja á markaði. Við vitum, að gögnum um virkjunina var haldið leyndum. Við vitum, að afkomendur okkar munu aldrei fyrirgefa landráðin, sem Framsókn stjórnaði. Jón Sigurðsson bullar í sama fari og Halldór Ásgrímsson. Þeir eru tveir formenn aumasta flokks Íslandssögunnar.
Gamaldags ISNIC

Allir aðilar, sem reglubundið selja mér vörur og þjónustu, koma fram í heimabankanum. Þar sé ég, hvenær ég á að borga síma, tryggingar, rafmagn, netþjónustu, hita. ISNIC er eini aðilinn, sem ekki er í skránni, einokrari, sem lifir á að selja okkur veflén af ættinni .is fjórum eða fimm sinnum dýrar en tíðkast í öðrum löndum. Ekki veit ég, hvers vegna það er einmitt tæknistofnun uppi í Háskóla Íslands, sem er mest gamaldags fyrirtæki á Íslandi og notar enn fax á tíma pappírslausra viðskipta. Sennilega nennir einokrarinn bara ekki. En Samkeppnisstofnun er skylt að líta á verðlagið þar á bæ.
Ertu rétt klæddur?

Fyrir tveimur áratugum gekk ég mikið um Manhattan og var að skrifa bók um borgina. Þá rakst ég á karlfatabúð við Grand Central, þar sem stóð í glugganum: “Þú ert sextán sinnum á dag í mynd. Ertu rétt klæddur?” Þetta var raunhæft viðhorf í þá daga. Nú ertu örugglega tíu sinnum oftar á dag í mynd. Ég get keypt skrá yfir símtöl milli þín og annarra númera og ég get keypt afrit af öllum þínum tölvupósti og bankafærslum. Líf okkar er opið sérfræðingum, sem selja þekkingu sína. Í ljósi þess er hlægilegt, að Persónuvernd bannar myndavélar á heimavistum. Betra er að opna þetta allt.
34 upplýsingar um þig

Bandaríkin og Evrópusambandið eru að gera samkomulag um, að allar þínar flugferðir fari í gagnabanka, þar sem skráðar eru 34 tegundir upplýsinga um þig. Þetta er gert á forsendum baráttunnar gegn glæpamönnum. Þegar bankinn er orðinn til, líður ekki á löngu áður en hann lekur til sérfróðra aðila, sem selja upplýsingar. Þá mun fjöldi manna geta rakið allar þínar ferðir. Þessi gagnasöfnun stríddi gegn lögum Evrópusambandsins, samkvæmt úrskurði Evrópudómstólsins. En nú hafa skriffinnar sambandsins fundið þá afsökun, að þetta sé þáttur í baráttu gegn hryðjuverkum.
Peningarnir eltir

Millibankafyrirtækið Swift skráir millifærslur peninga milli banka og lætur skrárnar leka til CIA. Þetta komst upp fyrr á árinu, en nú eru Evrópusambandið og Bandaríkin að lyfta þessu upp á löglegt plan. Þegar þetta lekur til sérfræðinga, verður lítið prívat eftir í lífi þínu. Vitað er, hvar þú röltir, hvaða símtöl þú áttir, hvaða tölvupóst þú sendir og fékkst, hvert þú flaugst og hvernig þú ráðstafaðir fé þínu. Og genin munu leka frá deCode. Af hverju á þetta að vera einkamál embættismanna og þeirra, sem hafa ráð á að kaupa upplýsingar á svörtum?
Ekkert laust pláss

Á útidyr betrunarhælis Evrópusambandsins hefur verið sett upp skiltið: “Ekkert laust pláss.” Eftir Rúmeníu og Búlgaríu verða ekki tekin inn fleiri ríki, fyrr en innri mál sambandsins verða löguð og sett upp stjórnarskrá. Balkanríkin, Tyrkland og Úkraína fá ekki að hefja samninga um aðild. Evrópa þarf fyrst að melta Mið-Evrópu, þar sem stjórnarfar er víða svo tæpt, að forsætisráðherra lýgur linnlaust frá morgni til kvölds, að eigin sögn. Því miður var nauðsynlegt að skrúfa fyrir frekari aðild fátækra og spilltra ríkja, sem eiga erfitt með að fara eftir ströngum reglum bandalagsins.
Fólk hatar hernám

Ekkert hlutverk er lýðræðisríki önugra en að reka hernám í fjarlægu landi, þar sem þorri fólks hatar hernámið. Bandaríkin hafa troðið hernámi Afganistans upp á Atlantshafsbandalagið, þar á meðal upp á Ísland. Mikil vandræði stafa af alls konar skilyrðum, sem hernámsríkin hafa sett um, hvernig megi beita hermönnum þeirra. Donald Rumsfeld stríðsráðherra var að verða gráhærður af þessari flækju og leysti málið með því að henda því í Nató. Búast má því við, að óvinsældir bandalagsríkjanna, þar á meðal Íslands, fari vaxandi í heimi múslima.
Ástand afneitunar

Bob Woodward rannsóknablaðamaður gefur út bók um stríðsstefnu George W. Bush Bandaríkjaforseta. Titill hennar segir alla söguna, “State of Denial”. Þar kemur fram, að Bush og menn hans hafi aldrei viljað gera sér neina grein fyrir umfangi stríðsins gegn Írak og hernámi landsins að því loknu. Þar kemur fram, að sambúð hafi verið svo stirð, að Rumsfeld stríðsráðherra hafi neitað að taka símtöl frá Condoleezza Rice. Ennfremur, að yfirmaður bandaríska hersins í austurlöndum hafi sagt, að Rumsfeld njóti einskis trausts í hernum. Í bókinni er fullt af slíkum, safaríkum tilvitnunum.
Smári var felldur

Samfylkingarmaðurinn Smári Geirsson er í fremstu röð þeirra, sem hafa rekið landráðastefnu Kárahnjúkavirkjunar. Samfylkingin sá ástæðu til að bjóða hann fram til formennsku í Sambandi sveitarfélaga. Til allrar hamingju var hann felldur með atkvæðum Sjálfstæðisflokksins og Vinstri grænna. Við þurfum því ekki að sjá skúrkinn koma fram fyrir hönd allra sveitarfélaga landsins. Einhver takmörk hljóta að vera fyrir því, hveru gróft er hægt að ögra þjóð, sem er að byrja að átta sig á Kárahnjúkum. Í þessu tilviki þekkti Samfylkingin ekki takmörkin.
Ofur- og gæðablogg

Ég kíki oft á blogg þekktra Íslendinga, en þarf það ekki, því að þar kemur ekkert nýtt fram, sem ekki er í fjölmiðlunum. Gaman er að sjá, hvernig nokkrir kunningjar hópa sig saman hér og þar og kynna hver annan sem ofurbloggara eða gæðabloggara. Ég sé ekkert í textanum, sem réttlætir nafngiftir af slíku tagi. Sumir eru leiðinlega flokkspólitískir, aðrir velta upp spurningum án þess að svara þeim, nokkrir fleyta áfram slúðri. Þeir minna mig á nýjan formann Framsóknar, eru roggnir, þótt sýn þeirra sé eins þröng og hvers annars meðaljóns. Ég kíki á þá af skyldurækni einni.
Stöðvum múslima

Félagslegur rétttrúnaður er kominn á leiðarenda, þegar Deutsche Oper í Berlkín slær af óperuna Idomeneo eftir Mozart. Þar sjást afskorin höfuð Búdda, Krists, Póseidons og Múhameðs, sem gætu móðgað múslima. Kominn er tími til, að vesturlönd standi í fæturna og neiti að hlusta á kvein múslima um móðganir. Danir standa sig betur en Þjóðverjar. Þar er komin út metsölubók kratahjónanna Karen Jesepersen og Ralf Pittelkow, sem líkja róttækum múslimum við nazista og kommúnista, sem Evrópa þurfi að stöðva. Þau hafna félagslegum rétttrúnaði og vilja þrengja kosti róttækra múslima.
Kann ekki á plúsinn

Flestir virðast sammála um, að um 11.000 manns hafi verið í göngu Ómars Ragnarssonar gegn miðlunarlóni við Kárahnjúka. Fréttablaðið nefnir þá tölu og Morgunblaðið fer heldur hærra. Eins og venjulega er löggan í Reykjavík með miklu lægri tölu. Hingað til hefur verið talið, að henni sé svo illa við mótmæli, að það hindri hana í að telja rétt. Nú er upplýst, að mikið af löggum er svo illa menntað, að yfirmenn þar á bæ telja jaðra við vandræði. Kannski er það skýringin á tölum löggunnar, hún kann bara ekki á plúsinn.
Samfylkingin svíkur

Ef grænir listar fá 40% atkvæða í þingkosningunum í vor, mun Samfylkingin taka leiðsögn gegn Kárahnjúkavirkjun. Að öðrum kosti mun hún semja við Sjálfstæðisflokkinn um framhald virkjunarinnar. Fylgi við Samfylkinguna er nákvæmlega ekkert lóð á vogarskál náttúruverndar. Hún sveik landið, þegar Kárahnjúkavirkjun var samþykkt og hún mun svíkja það aftur. Og aftur, af því að slíkt er eðli miðflokka, arfur frá Alþýðuflokknum. Landráðamenn Samfylkingarinnar munu ekki kjósa rétt fyrr en fólkið stillir þeim upp við vegg í kosningum og skipar þeim að gera það.
Leynisamningurinn

Útilokað er að meta varnarsamning, sem enginn fær að sjá. Geir H. Haarde getur ekki kallað hann góðan, því að hann getur ekki sannað það. Mér dettur ekki í hug að hafa orð hans og Jóns Sigurðssonar fyrir því. Ég veit ekki, hvort samningurinn tekur tillit til breyttra aðstæðna, þar sem líkur á innrás hafa nánast horfið, en líkur á hryðjuverkum hafa aukizt lítillega. Andstæðingar hersins geta glaðst yfir skyndilegu brotthvarfi hans, en allir hljóta að efast um leynisamning um öryggi Íslands. Óeðlilegt er, að öryggi okkar sé leyndarmál nokkurra pólitíkusa, sem við treystum alls ekki.
Ráðherrar eiga bágt

SME upplýsir í leiðara Blaðsins, að Geir H. Haarde eigi erfitt með að tala við blaðamenn, þurfi til dæmis að fá spurningar fyrirfram. Hann er óreyndur í starfi, svo að þetta kann að lagast. Annars staðar eiga forsætisráðherrar auðvelt með að tala við fólk. Almennt má svo segja um íslenzka ráðherra, að þeir eiga erfitt með að tala við pólitíska andstæðinga, neita til dæmis að mæta þeim í sjónvarpi. Kastljós Sjónvarpsins hefur ákveðið, að leyfa þeim að koma einir fram, og kallar það ritstjórnarlega ákvörðun, hvað sem það þýðir þar á bæ. Er Kastljósið orðið að sálfræðiþjónustu fyrir feimna ráðherra?
Misnotkun orðanna

Dómari í New York hefur leyft fólki að höfða hópmál gegn framleiðendum sígarettna fyrir að kalla þær “léttar”. Hann telur allar sígarettur vera þungar. Þetta minnir mig á, að einokunarfyrirtækið Mjólkursamsalan kallar jógúrt “sykurskerta”, þótt hellt sé sykri út í hana, bara minna magni en venjulega. Það minnir mig líka á, að morgunkorn er auglýst 99% fitulaust, sem þýðir, að það hefur 1% fitu, sem auðvitað er ekki nógu gott. Fyrsti sölumaður snákaolíu á Íslandi af þessu tagi var seðlabankastjórinn Jóhannes Nordal, sem fann upp orðið “gengisbreyting” yfir gengislækkun.
Auðhringar gegn þér

Nokkrir auðhringar standa fremst í baráttunni gegn framtíð mannkyns. Það eru einkum Exxon í olíunni, Philip Morris í tóbakinu og Monsanto í erfðabreyttu korni. Þau veita milljörðum til áróðursstofnana á borð við International Policy Network, American Enterprise Institute og Competitive Enterprise Institute. Þær segja loftslagsbreytingar af mannavöldum vera rugl, eitrið í tóbaki vera rugl og skaðsemi erfðabreyttra matvæla vera rugl. Allt eru þetta skoðanir, sem við sjáum yzt á hægri kanti samfélagsins, helzt í Vefþjóðviljanum. Landsvirkjun er af þessari tegund fyrirtækja.
Byggt fyrir Básendaflóð

Trausti Valsson skipulagsfræðingur segir, að varnir gegn sjávarflóðum séu lélegar í Reykjavík, varnargarðar séu meira til skrauts en gagns. Hann segir sjávarborð munu hækka um hálfan til heilan metra á öldinni, auk þess sem stórflóð á borð við Básendaflóðið komi aftur og verði jafnvel tíðari vegna loftslagsbreytinga. Á sama tíma vilja athafnamenn óðir og uppvægir byggja úti í sjó, Þyrping vill reisa nes fyrir Bónus og Hagkaup utan við Eiðistorg og Klasi vill reisa 4.500 manna byggð sunnan við Seltjarnarnes. Manngerðu nesin verða það fyrsta, sem hverfur í næsta Básendaflóði.
Verkfræðingar í sandkassa

Í ljósi mikils landrýmis á Reykjavíkursvæðinu er sú árátta verkfræðileg, að byggja hverfi úti í sjó. Verkfræðingar eru enn í sandkassanum, sem við hin þroskuðumst upp úr fyrir mörgum áratugum. Þeim er sérstaklega uppsigað við náttúruna, vilja beygja hana undir vilja sinn. Fáránlegust er þroskahefting verkfræðinga við Kárahnjúka, en hennar sér einnig merki í hitaleiðslum við Kolviðarhól, sem æpa á umhverfið. Verkfræðingur fær fráhvarfseinkenni, ef hann sér mynd af landslagi, þar sem er ekkert mannvirki, ekki einu sinni raflína. Við þurfum að koma upp hæli fyrir langt leidda verkfræðinga.
AP í fangelsi

Ljósmyndari Associated Press í Írak er dæmi um geðþótta í fangelsunum og illri meðferð fanga hjá Bandaríkjastjórn. Ekki er vitað, að Bilal Hussein hafi gert neitt af sér og engin kæra hefur verið lögð fram á hendur honum. Hann hefur bara setið í fangelsi í fimm mánuði án dóms og laga. Þannig vinnur Bandaríkjastjórn. Hún tekur hvorki mark á bandarísku stjórnarskránni né á stjórnarskrá Sameinuðu þjóðanna. Hún æpir bara “terroristar, terroristar, verið hrædd” og setur blásaklaust fólk inn, án þess að það geti varið hendur sínar. Hjá Bush er geðveikin stjórnarstefna.
Forneskjan lifir

Forneskjan lifir góðu lífi í Stóru-Laxárdeild Veiðifélags Árnesinga. Þar hefur í mörg ár verið reynt að fá deildina til að bjóða ána út, í stað þess að stjórnin semji hvað eftir annað við Stangaveiðifélag Reykjavíkur. Þessar tilraunir hafa ekki borið árangur, nú síðast samþykktu 70% fundarmanna það verð, sem Stangaveiðifélagið lagði til í bréfi frá 11. september. Enn verður því margra ára bið á, að bændur við Stóru-Laxá komist að raun um, hvað sé markaðsverð á laxveiði í ánni. Sem betur fer er forneskja af þessu tagi orðin sjaldgæf í þjóðfélaginu.
Landráðamennirnir

Umræðunni um Kárahnjúkavirkjun er lokið með sigri mótherja virkjunarinnar. Aðeins hagsmunaaðilar taka til máls á hinum vængnum, einkum starfsmenn Landsvirkjunar. Fyrsta rothöggið var bók Andra Snæs Magnasonar og síðasta var yfirlýsing Ómars Ragnarssonar. Nú getum við óhrædd kallað landráðamenn alla þá, sem styðja hina einstæðu virkjun. Þeir hafa svikið sitt land, sumir fyrir peninga; sumir fyrir þrá í völd, svo sem Samfylkingin; sumir fyrir eðlislæga undirlægju fyrir yfirstéttinni; sumir fyrir dálæti á ríkisstjórn; sumir vegna byggðastefnu. En allir eru þeir landráðamenn.
Hægri grænir

Við þessir fáu hægri menn, sem erum orðnir gáttaðir á fjandskap ríkisins í garð ósnortinna víðerna, eygjum von í, að um átak Ómars Ragnarssonar verði stofnaður hægri grænn flokkur, sem taki höndum saman við aðra, sem vilja stöðva Kárahnjúkavirkjun og önnur landráð á færibandi stjórnvalda. Losa þarf hægri menn úr herkví Framsóknar og byrja nýtt líf, þar sem núverandi kynslóðir viðurkenna, að þær eiga ekki landið. Þær hafa það aðeins til varðveizlu frá fortíðinni til að afhenda það afkomendunum okkar í framtíðinni, án varanlegs tjóns.
Chomsky selst grimmt

Hugo Chávez, lýðræðislega kjörinn forseti Venezuela, er bókmenntalega sinnaður, notar hvert tækifæri til að ota bókum að áheyrendum sínum. Hann mælir með Les Misérables eftir Victor Hugo og Don Quixote eftir Miguel de Cervantes, sem hann lét gefa þjóðinni í milljón eintökum. Nú hefur hann gert Hegemony or Survival eftir Noam Chomsky að metsölubók með því að veifa henni á þingi Sameinuðu þjóðanna, þar sem hann kallaði George W. Bush djöfulinn sjálfan. Chomsky hefur skrifað ótal bækur og er frægur í Evrópu fyrir að telja hótanir um ofbeldi vera einu utanríkisstefnu Bandaríkjanna.
Hrein sjónvarpslygi

Fréttastofan ABC er í vanda út af sjónvarpsþætti um fall tvíburaturnanna á Manhattan. Þátturinn “The Path to 9/11” var saminn af róttækum hægri mönnum, sem kenna Bill Clinton forseta og nokkrum embættismönnum hans um að hafa hindrað varnir turnanna. Fjöldi manns segir fullyrðingar í þættinum vera uppspuna frá rótum. Höfundar þáttarins eru David Cunningham og Cyrus Nowrasteh, sem þekktir eru af kristilegu trúarofstæki. Sjónvarpsstöðin kallar þáttinn “docudrama”. Það er sjónvarpsorðalag um hreina lygi, sem siglir undir fölsku flaggi sagnfræðinnar.
Oriana Fallaci

Ég hef látið undir höfuð leggjast að minnast Oriana Fallaci, ítölsku fréttakonunnar, sem gerði Henry Kissinger að fífli og spurði Khomeni erkiklerk, hvernig væri að synda í kvenfötum að hætti rétttrúnaðar í Persíu. Fallaci komst tíu ára gömul í kynni við veruleikann, þega hún var vaktmaður lýðræðissinna á Ítalíu á fasistatíma Mussolini. Hún hefur mest og bezt lýst styrjöldum og lætur ekki hjá líða að segja viðmælendum sínum til syndanna, síðast múslimum. Lögreglan í Mexikó skaut hana þremur skotum og dró á hárinu niður kirkjutröppur 1968. Hún lifði samt til 76 ára aldurs.